Document ID: 32011L0031
Publication Date: 2011-03-07

Content:
DIRETTIVA TAL-KUMMISSJONI 2011/31/UE
tas-7 ta’ Marzu 2011
li temenda d-Direttiva tal-Kunsill 91/414/KEE fir-rigward ta’ restrizzjoni fl-użu tas-sustanza attiva pirimifos-metil
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari l-Artikolu 6(1) tagħha,
Billi:
(1)
Skont l-Artikolu 5(5) tad-Direttiva 91/414/KEE, inklużjoni tista’ tiġi riveduta fi kwalunkwe żmien jekk ikun hemm indikazzjonijiet li l-kriterji msemmija fil-paragrafi 1 u 2 ta’ dak l-Artikolu ma jibqgħux jiġu sodisfatti.
(2)
Bis-saħħa tad-Direttiva tal-Kummissjoni 2007/52/KE (2) il-pirimifos-metil kienet inkluża bħala sustanza attiva fl-Anness I tad-Direttiva 91/414/KEE. Id-dispożizzjoni speċifika li tikkonċerna din is-sustanza kienet titlob li n-notifikant, madankollu, jressaq aktar studji li jikkonfermaw il-valutazzjoni tal-espożizzjoni tal-operaturi.
(3)
Fit-22 ta’ Settembru 2009, in-notifikant bagħat dawn it-tali studji lir-Renju Unit, li kien maħtur bħala l-Istat Membru relatur skont ir-Regolament tal-Kummissjoni (KE) Nru 451/2000 (3).
(4)
Ir-Renju Unit ivvaluta dawn l-istudji u fil-25 ta’ Frar 2010, ressaq addendum lill-Kummissjoni għall-abbozz tar-rapport ta’ valutazzjoni, li ġie ċċirkulat għall-kummenti lill-Istati Membri l-oħra, lill-Awtorità Ewropea dwar is-Sigurtà fl-Ikel (EFSA) u lin-notifikant. Filwaqt li tqies l-abbozz tar-rapport ta’ valutazzjoni, l-addendum ġie rivedut mill-Istati Membri u mill-Kummissjoni fi ħdan il-Kumitat Permanenti dwar il-Katina Alimentari u s-Saħħa tal-Annimali u ġie ffinalizzat fit-28 ta’ Jannar 2011 fil-format ta’ verżjoni ġdida tar-rapport ta’ reviżjoni tal-Kummissjoni għall-pirimifos-metil tas-16 ta’ Marzu 2007.
(5)
L-istudji inklużi fir-rapport ta’ reviżjoni, kif finalizzat fit-28 ta’ Jannar 2011, kienu juru li r-riskju lill-operaturi mhuwiex aċċettabbli meta jintuża tagħmir li jinżamm fl-idejn.
(6)
Meta jitqies l-abbozz tar-rapport ta’ valutazzjoni, l-addenum tiegħu u l-kummenti li waslu għand l-Istati Membri, mill-EFSA u mingħand in-notifikant, wieħed jista’ dejjem jikkonkludi li l-prodotti għall-protezzjoni tal-pjanti li fihom il-pirimifos-metil jistgħu jkunu meħtieġa jissodisfaw, b’mod ġenerali, ir-rekwiżiti stipulati fl-Artikolu 5(1)(a) u (b) tad-Direttiva 91/414/KEE, b’mod partikolari dwar l-użi tagħhom li ġew eżaminati u mniżżla fid-dettall fir-rapport ta’ reviżjoni tal-Kummissjoni. Madankollu huwa meħtieġ li l-inklużjoni tal-pirimifos-metil tiġi ristretta billi jiġi eskluż it-tagħmir li jinżamm fl-idejn.
(7)
Għaldaqstant, huwa xieraq li d-Direttiva 91/414/KEE tiġi emendata skont dan.
(8)
Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DIRETTIVA:
Artikolu 1
L-Anness I tad-Direttiva 91/414/KEE huwa emendat kif stipulat fl-Anness ta’ din id-Direttiva.
Artikolu 2
L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva sa mhux aktar tard mill-31 ta’ Ottubru 2011. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
L-Istati Membri għandhom japplikaw dawn id-dispożizzjonijiet mill-1 ta’ Novembru 2011.
Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew għandhom ikunu akkumpanjati minn tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
Artikolu 3
L-Istati Membri għandhom f’konformità mad-Direttiva 91/414/KEE, fejn hu meħtieġ, jemendaw jew jirtiraw l-awtorizzazzjonijiet eżistenti għal prodotti għall-ħarsien tal-pjanti li fihom il-pirimifos-metil bħala sustanza attiva sal-31 ta’ Ottubru 2011.
Artikolu 4
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, is-7 ta’ Marzu 2011.

Metadata:
Eurovoc Level 1 Categories: 100160
100142
100155
100149
100147
100156
Eurovoc Level 2 Categories: 100244
100269
100169
100215
100249
100196
100245
Eurovoc Level 3 Categories: 13
2442
2479
1362
2090
2014
77
All Eurovoc Categories: 13
1596
191
2081
2739
2985
3135
5070
5227